**KGJK, nr.358/2017**

**13 dhjetor 2017**

**KËSHILLI GJYQËSOR I KOSOVËS,** (KGJK) bazuar në nenin 108 të Kushtetutës së Republikës së Kosovës, neni 4, paragrafi 1, pikat 1.8, 1.9, 1.10 dhe 1.15 të Ligjit Nr. 03/L-223 mbi Këshillin Gjyqësor të Kosovës, dhe nenit 30 të Rregullores mbi Organizmin dhe Veprimtarin e Këshillit Gjyqësor të Kosovës, në vazhdimin e mbledhjes së 194-të, të mbajtur me 13 dhjetor 2017, mori këtë:

**V E N D I M**

1. Gjyqtarët e Divizionit të Kundërvajtjes, duhet të mbyllin të gjitha lëndët e Kundërvajtjes që sipas Ligjit kanë arritur afatin e parashkrimit e të cilat akoma evidentohen në inventarin e lëndëve në pritje (si lëndë të hapura).
2. Afati i fundit për mbylljen e lëndëve të kundërvajtës, sipas paragrafit I të këtij Vendimi është data 28 shkurt 2018.
3. Për zbatimin e këtij Vendimi, gjyqtarët duhet të pranojnë ndihmë nga praktikantët dhe stafi mbështetës i gjykatës.
4. Gjyqtarët e Divizionit për Kundërvajtje, në baza javore t’i raportojnë kryetarit të gjykatës, përkatësisht gjyqtarit mbikëqyrës të degës për progresin e arritur.
5. Kryetarët e gjykatave dhe gjyqtarët mbikëqyrës të degëve, t’i raportojnë Komisionit për Administrimin e Gjykatave të Këshillit Gjyqësor për rezultatet e arritura rreth zbatimit të këtij Vendimi përfundimisht deri më datën 15 mars 2018.
6. Obligohet Komisioni për Administrimin e Gjykatave për mbikëqyrjen e zbatimit të këtij Vendimi dhe paraqitjen e raportit gjithëpërfshirës në Këshillin Gjyqësor të Kosovës deri me datë 31 mars 2017.

**A r s y e t i m**

Përgjatë viteve të kaluara, numri i lëndëve të kundërvajtjes është rritur vazhdimisht. Numri i madh i këtyre lëndëve, përveç të tjerash ka ndikuar edhe në imazhin e gjyqësorit, duke rritur numrin e përgjithshëm të lëndëve në pritje për tu zgjidhur.

Duke u bazuar në kompetencat e veta të cilat i lejojnë nxjerrjen e akteve nën ligjore për gjykatat në përputhje me ligjin ekzistues, Këshilli Gjyqësor i Kosovës me qëllim të përmirësimit të gjendjes aktuale, vlerëson të nevojshme ndërmarrjen e hapave të caktuar në këtë drejtim.

Në bazë të Nenit 4, paragrafi 1, pikat 1.8, 1.9, 1.10 dhe 1.15 të Ligjit nr. 03/L-223 mbi Këshillin Gjyqësor të Kosovës, KGJK është kompetent mbi organizimin dhe mbikëqyrjen e funksionimit të duhur të gjykatave, të bëj sigurimin e vlerësimeve të rregullta periodike mbi ngarkesën e lëndëve të gjykatave ashtu që të sigurohet funksionimi efikas i gjykatave, mbikëqyrjen e inspektimit gjyqësor, administrimit gjyqësor dhe nxjerrjen e rregulloreve të brendshme për gjykatat në përputhje me ligjin ekzistues, administrimin e gjyqësorit dhe personelit të tij si dhe nxjerrjen e rregulloreve dhe akteve nën-ligjore në përputhje me kompetencat e veta.

Me sa u tha më lartë, KGJK vendosi si në dispozitiv të këtij Vendimi.

Nehat IDRIZI,

Kryesues i Këshillit Gjyqësor të Kosovës

*Kopje e Vendimit t’i dërgohet:*

* *Kryetarëve të Gjykatave Themelore;*
* *Gjyqtarëve Mbikëqyrës të Degëve të Gjykatave Themelore;*
* *Sekretariatit të KGJK-së;*
* *Arkivit të KPK-së.*